title: 2011/710/ЕС: Решение на Съвета от 20 октомври 2011 година за сключването на Меморандум за сътрудничество NAT-I-9406 между Съединените американски щати и Европейския съюз

text:
               29.10.2011

               BG

               Официален вестник на Европейския съюз

               L 283/26

         РЕШЕНИЕ НА СЪВЕТА
   от 20 октомври 2011 година
   за сключването на Меморандум за сътрудничество NAT-I-9406 между Съединените американски щати и Европейския съюз
   (2011/710/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 100, параграф 2, във връзка с член 218, параграф 6, буква а), член 218, параграф 7 и член 218, параграф 8, първа алинея от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               Комисията договори от името на Съюза Меморандум за сътрудничество NAT-I-9406 между Съединените американски щати и Европейския съюз (по-нататък „Меморандум“) в сферата на научноизследователската и развойната дейност в областта на гражданското въздухоплаване.

               (2)

               Меморандумът беше подписан на 3 март 2011 г.

               (3)

               Меморандумът следва да бъде одобрен от Съюза.

               (4)

               Необходимо е да бъдат определени процедурни механизми за участието на Съюза в Съвместния комитет, създаден съгласно Меморандума, и за разрешаването на спорове,

         ПРИЕ НАСТОЯЩОТО РЕШЕНИЕ:
   Член 1
   Меморандумът за сътрудничество NAT-I-9406 между Съединените американски щати и Европейския съюз (по-нататък „Меморандум“) се одобрява от името на Съюза (1).
   Член 2
   Председателят на Съвета е оправомощен да посочи лицето(ата), упълномощено(и) да направи(ят) уведомяването, предвидено в член XII (Б) от Меморандума (2).
   Член 3
   В Съвместния комитет, създаден по силата на член III от Меморандума, Съюзът се представлява от Комисията, подпомагана от представители на държавите-членки.
   Член 4
   1.   Комисията, след консултация със специалния комитет, назначен от Съвета, определя позицията, която да бъде взета от Съюза в Съвместния комитет и по отношение на приемането на:

               —

               допълнителни приложения към Меморандума и на допълнения към тях, както е посочено в член III (Д), параграф 2 от Меморандума;

               —

               изменения на приложенията към Меморандума и на допълненията към тях, както е посочено в член III (Д), параграф 3 от Меморандума.

         2.   Комисията определя позицията, която да бъде взета от Съюза в Съвместния комитет за разработването и приемането на вътрешни процедури за управление на Съвместния комитет, както е предвидено в член III (В) от Меморандума.
   3.   Комисията може да предприема всяко подходящо действие съгласно членове II (Б), IV, V, VII и VIII от Меморандума.
   4.   Комисията представлява Съюза в консултациите съгласно член XI от Меморандума.
   Член 5
   Комисията редовно информира Съвета относно изпълнението на Меморандума.
   Член 6
   Настоящото решение влиза в сила в деня на приемането му.

      Съставено в Люксембург на 20 октомври 2011 година.

            За Съвета

            Председател

         M. SAWICKI

      (1)  Меморандумът е публикуван в Официален вестник на Европейския съюз заедно с решението за подписването му (ОВ L 89, 5.4.2011 г., стр. 3).

      (2)  Датата на влизане в сила на Меморандума ще бъде публикувана в Официален вестник на Европейския съюз от генералния секретариат на Съвета.


title: Решение 2010/765/ОВППС на Съвета от 2 декември 2010 година относно действия на ЕС за борба с незаконната търговия с малки оръжия и леки въоръжения (МОЛВ) по въздушен път

text:
               11.12.2010

               BG

               Официален вестник на Европейския съюз

               L 327/44

         РЕШЕНИЕ 2010/765/ОВППС НА СЪВЕТА
   от 2 декември 2010 година
   относно действия на ЕС за борба с незаконната търговия с малки оръжия и леки въоръжения (МОЛВ) по въздушен път
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 26, параграф 2 от него,
   като има предвид, че:

               (1)

               На 13 декември 2003 г. Съветът прие Европейска стратегия за сигурност, в която се набелязват пет ключови предизвикателства, с които Съюзът трябва да се справи: тероризъм, разпространение на оръжия за масово унищожение, регионални конфликти, разпадане на държавността и организирана престъпност. Последиците от незаконното производство, трансфер и движение на малки оръжия и леки въоръжения (МОЛВ) и от тяхното прекомерно натрупване и неконтролирано разпространение са в основата на четири от тези пет предизвикателства.

               (2)

               На 15 и 16 декември 2005 г. Съветът прие Стратегията на ЕС за борба с незаконното натрупване и трафика с МОЛВ и боеприпаси за тях (Стратегия на ЕС за МОЛВ). В стратегията на ЕС за МОЛВ се насърчава разработването на политика за активна борба с незаконните мрежи за трафик на МОЛВ (незаконни посредници и превозвачи), използващи въздушното, морското и сухоземното пространство на Съюза, чрез изработване на механизми за предупреждение и сътрудничество.

               (3)

               В Плана за действие на Стратегията на ЕС за МОЛВ също се подчертава необходимостта от подобряване на резултатите от действията на мисиите за управление на кризи чрез включване в техния мандат на мерки за установяване на граничен контрол (или за контрол на въздушното, морското и сухоземното пространство на зоните на конфликт) и за разоръжаване.

               (4)

               Работната група „Глобално разоръжаване и контрол над въоръженията“ (CODUN) на Съвета на ЕС и Съвместният ситуационен център (SitCen) на ЕС разработват от 2007 г. инициатива на ЕС за борба с незаконния трафик на МОЛВ по въздушен път чрез засилване на обмена между държавите-членки на ЕС на полезна информация относно подозирани превозвачи по въздушен път. При изграждането на такава система за обмен на информация CODUN и SitCen си сътрудничат със Стокхолмския международен институт за изследване на мира (SIPRI) и с неговия проект за оценка на механизма за борба с незаконния трафик (CIT—MAP). В рамките на тази инициатива CODUN неотдавна реши да проучи възможните начини за повишаване на оперативността и ефикасността на инициативата чрез осигуряване на своевременно актуализиране и обработване на съответната информация.

               (5)

               Други международни и регионални организации също признават, че незаконната търговия с МОЛВ по въздушен път представлява опасност за международната сигурност. Форумът за сигурност и сътрудничество на ОССЕ посвети през 2007 г. специална сесия на този въпрос, а Парламентарната асамблея на ОССЕ прие през 2008 г. резолюция, в която се призовава към довършване, приемане и прилагане на ръководството на ОССЕ за най-добрите практики за борба с незаконния транспорт на МОЛВ по въздушен път. Успоредно с това държавите, участващи във Васенаарската договореност приеха през 2007 г. документа „Най-добри практики за предотвратяване на дестабилизиращия трансфер на МОЛВ по въздушен път“. Освен това редица доклади на експертната група на Комитета по санкциите към Съвета за сигурност на ООН относно Западна Африка и района на Големите езера многократно са привеждали данни за ключовата роля на компании за въздушен превоз на товари, участващи в незаконен трафик на МОЛВ.

               (6)

               Действията, предвидени в настоящото решение, не си поставят никакви цели, свързани с повишаването на безопасността на въздушния транспорт,

         ПРИЕ НАСТОЯЩОТО РЕШЕНИЕ:
   Член 1
   1.   С оглед на изпълнението на Стратегията на Европейския съюз за борба с незаконното натрупване и трафика с МОЛВ и боеприпаси за тях („Стратегия на ЕС за МОЛВ“), Съюзът си поставя следните цели:

               а)

               подобряване на инструментите и техниките, с които разполагат съответните мисии за управление на кризи, международните и националните органи на трети държави, както и държавите-членки за ефективно разкриване и идентифициране на подозрителни товарни летателни апарати, които е вероятно да участват в незаконна търговия с МОЛВ по въздушен път в рамките на трети държави, от такива държави или към тях;

               б)

               повишаване на осведомеността и техническите умения на съответния международен и национален персонал по отношение на „най-добрите практики“ в областта на наблюдението, разкриването и анализа на управлението на риска спрямо превозвачи на товари по въздушен път, за които има подозрения, че участват в трафик на МОЛВ по въздушен път в рамките на трети държави, от такива държави или към тях.

         2.   За постигане на целите, посочени в параграф 1, Съюзът предприема следните мерки:

               а)

               разработване и експлоатационно изпитване на пилотен софтуер за управление на свързания с въздушния трафик риск, предназначен за съответните мисии за управление на кризи, за международните и за националните органи, включващ база данни, която се актуализира редовно с информация относно, inter alia, авиокомпании, летателни апарати, регистрационни номера и транспортни маршрути;

               б)

               разработване и експлоатационно изпитване на защитена пилотна система за управление на риска и за разпространение на информация;

               в)

               изготвяне и публикуване на ръководство и съпътстващи материали за обучение, както и предоставяне на техническа помощ с оглед улесняване на използването и адаптирането на пилотния софтуер и на защитената система за управление на риска и за разпространение на информация, включително чрез организиране на регионални семинари за обучение на съответните мисии за управление на кризи и на международните и националните органи.

         В приложението се съдържа подробно описание на проекта.
   Член 2
   1.   Върховният представител на Съюза по въпросите на външните работи и политиката на сигурност („ВП“) отговаря за изпълнението на настоящото решение.
   2.   Техническото изпълнение на проектите по член 1, параграф 2 се осъществява от Стокхолмския международен институт за изследване на мира (SIPRI).
   3.   SIPRI изпълнява задачите си под ръководството на ВП. За тази цел ВП постига необходимите договорености със SIPRI.
   Член 3
   1.   Референтната сума за изпълнение на проекта по член 1, параграф 2 е в размер на 900 000 EUR.
   2.   Разходите, финансирани чрез сумата, посочена в параграф 1, се управляват в съответствие с процедурите и правилата, приложими към общия бюджет на Съюза.
   3.   Комисията упражнява надзор за правилното управление на разходите, посочени в параграф 1. За тази цел тя сключва споразумение за финансиране със SIPRI. Споразумението предвижда, че SIPRI следва да осигури публичност на приноса на ЕС, съответстваща на неговия размер.
   4.   Комисията се стреми да сключи споразумението за финансиране, посочено в параграф 3, възможно най-бързо след влизането в сила на настоящото решение. Тя информира Съвета за всички трудности, възникнали в хода на този процес, както и за датата на сключване на споразумението за финансиране.
   Член 4
   ВП докладва на Съвета за изпълнението на настоящото решение посредством редовни двумесечни доклади, изготвяни от SIPRI. Тези доклади представляват основа за оценката, извършвана от Съвета. Комисията предоставя информация по финансовите аспекти на изпълнението на проекта, посочен в член 1, параграф 2.
   Член 5
   1.   Настоящото решение влиза в сила в деня на приемането му.
   2.   Срокът на действие на настоящото решение изтича 24 месеца след датата на сключване на споразумението за финансиране, посочено в член 3, параграф 3, или шест месеца след датата на приемане на настоящото решение, ако до изтичането на този срок няма сключено споразумение за финансиране.
   Член 6
   Настоящото решение се публикува в Официален вестник на Европейския съюз.

      Съставено в Брюксел на 2 декември 2010 година.

            За Съвета

            Председател

         M. WATHELET

      ПРИЛОЖЕНИЕ
      1.   Обща рамка

      Настоящото решение се основава на инициативата на CODUN за ответни мерки срещу опасностите, свързани с трафика по въздушен път на МОЛВ и други стоки с дестабилизиращо действие. В контекста на инициативата на CODUN настоящото решение е продължение на проекти, осъществявани от Съвета в сътрудничество със SitCen, Клуба от Будапеща и SIPRI. В настоящото решение се предвижда разработване на софтуер, на пилотни системи за приложение и на програми за обучение и помощ, предназначени за съответните мисии за управление на кризи, както и за международните и за националните органи, с цел по-добро наблюдение, актуализиране и разпространяване на информация за подозрителни превозвачи на товари по въздушен път, осъществяващи дейност в Африка и от други региони. При изпълнението на настоящото решение следва да бъде осигурена добра координация с други проекти в тази област, финансирани в рамките на програми на Общността и на други решения на Съвета, с оглед повишаване на въздействието от действията на Съюза за предотвратяване на незаконната търговия с МОЛВ.
      2.   Цели

      Описаните по-долу проекти обхващат три области, набелязани от CODUN и от други участници в инициативата на ЕС за борба с трафика на МОЛВ по въздушен път:

                  а)

                  необходимост от разработване на защитена система за актуализиране на информацията за компании и летателни апарати, които редовно извършват пререгистрация на активите си и промяна на мястото си дейност с цел да не бъдат разкрити;

                  б)

                  предоставяне на софтуер за управление на риска, както и на обучение за съответните мисии за управление на кризи, за международните и за националните органи с цел по-ефективно наблюдение и разкриване на все по-голям брой превозвачи на товари по въздушен път, за които има подозрения, че участват в трафик на МОЛВ, или на движението по въздушен път на други стоки с дестабилизиращо действие;

                  в)

                  необходимост от предоставяне на обучение и техническа помощ, както и повишаване на осведомеността в многостранни организации, мисии, регионални органи и държави в Африка и други региони с цел да се повиши капацитетът им за наблюдение и разкриване на превозвачи, участващи в трафик на МОЛВ, или на движение по въздушен път на други стоки с дестабилизиращо действие.

            3.   Описание на проектите

      3.1.   Проект 1: Създаване на софтуерен пакет и изпълнение на пилотен проект за наблюдение, актуализиране и разпространение на информация относно превозвачи на товари по въздушен път, за които има подозрения, че извършват незаконен трафик на МОЛВ

      3.1.1.   Цел на проекта

      Проектът има за цел подобряване на инструментите и техниките, с които разполагат съответните мисии за управление на кризи, международните и националните органи на трети държави, както и държавите-членки, за ефективно разкриване и идентифициране на подозрителни товарни летателни апарати, които е възможно да участват в незаконна търговия с МОЛВ по въздушен път в рамките на трети държави, от такива държави или към тях.
      3.1.2.   Описание на проекта

      В рамките на този проект ще бъдат предприети следните действия:

                  а)

                  разработване на софтуерен пакет за управление на риска в областта на трафика по въздушен път, предназначен за многостранни организации, за мисии и за предварително избрани трети държави;

                  б)

                  разработване на защитена пилотна пакетна система за управление на риска и разпространение на информация;

                  в)

                  експлоатационно изпитване на софтуерния пакет в консултация с ВП и съответните органи на Съвета;

                  г)

                  експлоатационно изпитване на пакетната система за разпространение на информация в консултация с ВП и съответните органи на Съвета;

                  д)

                  изготвяне на ръководство и съпътстващи материали за обучение с цел да се улесни използването и внедряването на описаните в букви а) и б) системи от съответните мисии за управление на кризи, международните и националните органи на трети държави и от държавите-членки;

                  е)

                  представяне на окончателния вариант на софтуера и ръководството за използването му, заедно с материалите за обучение, по време на заключителен семинар, на който ще бъдат поканени съответните заинтересовани участници (до 80 души).

            Проектът ще се изпълнява в рамките на подходящ срок, съобразен с необходимостта от консултация и координация с различните участници, под контрола на ВП. Проектът ще се изпълнява на шест етапа.
      Подготвителен етап
      SIPRI, като се консултира със съответните органи на Съвета и под контрола на ВП, ще разработи софтуерен пакет, инструменти за управление на риска и пакетна система за разпространение на информация и необобщени данни, като използва съответните средства на информационните технологии (ИТ).
      Етап на събиране на данни
      Като се използват само открити източници на информация, в рамките на проекта ще бъдат събрани данни от съответните източници с цел изграждане на подробни бази данни, които да могат да предоставят достатъчна информация за поддръжката на точни инструменти за управление на риска, разкриване и профилиране.
      Етап на оценка
      SIPRI, като се консултира със съответните органи на Съвета и под контрола на ВП, ще направи оценка на различните обекти, региони, организации и мисии, в които пилотният пакет, използващ данни от открити източници, може да бъде експлоатационно изпитан при най-добри условия.
      Етап на експлоатационно изпитване
      SIPRI, като се консултира със съответните органи на Съвета и под контрола на ВП, ще осъществи етап на експлоатационно изпитване съвместно с определени по време на етапа на оценка партньори.
      Етап на оценяване и адаптиране
      След експлоатационното изпитване SIPRI ще направи оценка и ще адаптира софтуера, като вземе под внимание опита и изводите от етапа на експлоатационно изпитване. В резултат ще бъде предоставен окончателен вариант на продукта със съгласието на различните участници.
      Етап на представяне
      Окончателният вариант на софтуера и на материалите за обучение ще бъде представен на посветена на този въпрос среща на заинтересованите страни (до 80 души), които са участвали в неговото разработване и са идентифицирани като крайни потребители на софтуера.
      3.1.3.   Резултати от проекта

      Проектът:

                  а)

                  ще подобри капацитета на съответните мисии за управление на кризи, на международните и на националните органи на трети държави, както и на държавите-членки, за наблюдение на дейността на превозвачите на товари по въздушен път, за които има подозрения, че участват в трафик на МОЛВ по въздушен път;

                  б)

                  ще предостави инструменти и пилотни системи, необходими за увеличаване на броя на забраните на пратки МОЛВ, за които има подозрения, че са незаконни и които са превозвани по въздушен път, от страна на многостранни организации, мисии и държави от Африка и други региони;

                  в)

                  ще подобри капацитета на държавите-членки да осъществяват защитен обмен на информация относно превозвачите на товари по въздушен път чрез техники, използващи необобщени данни, и други механизми за профилиране.

            3.1.4.   Бенефициери на проекта

      Бенефициери на проекта ще бъдат съответният личен състав на мисиите за управление на кризи и на националните и международните органи. При избора на конкретни бенефициери за изпитването на пилотния софтуерен пакет ще бъдат взети предвид параметри като присъствието на място на европейски или многостранни мисии за управление на кризи, необходимостта от най-ефективно използване на ресурсите, наличието на подпомагане на местно равнище, политическата воля и капацитета на местните и на националните власти да се борят с незаконната търговия с МОЛВ по въздушен път. SIPRI ще предложи списък на избраните кандидати, които впоследствие ще бъдат одобрени от ВП в консултация с компетентните органи на Съвета.
      3.2.   Проект 2: Повишаване на осведомеността относно практиките за наблюдение, разкриване и управление на риска спрямо превозвачите на товари по въздушен път, участващи в трафик на МОЛВ по въздушен път и в трафик на други стоки с дестабилизиращо действие, чрез публикации, обучение и помощ.

      3.2.1.   Цел на проекта

      Проектът има за цел повишаване на осведомеността и техническите умения на съответния международен и национален персонал по отношение на „най-добрите практики“ в областта на наблюдението, разкриването и анализа на управлението на риска спрямо превозвачите на товари по въздушен път, за които има подозрения, че участват в незаконна търговия с МОЛВ по въздушен път.
      3.2.2.   Описание на проекта

      В рамките на този проект ще бъдат предприети следните действия:

                  а)

                  изготвяне и публикуване на ръководство и съпътстващи материали за обучение, които да се разпространяват сред не повече от 250 души, работещи за многостранни организации, мисии или държави;

                  б)

                  обучение и помощ за персонала — между 80 и 100 души — работещ за специални отдели или подразделения в рамките на мисии за управление на кризи, на международни и на национални органи на трети държави, чрез организиране на регионални семинари — до три на брой — с мултипликационен ефект вследствие на предоставяне на материали за „обучение на обучаващи“;

                  в)

                  обработка на резултатите и оценките от дейностите за обучение и помощ и разработване на тази основа на модел за „най-добри практики“ за споделяне на информация по този въпрос между съответния международен и национален персонал;

                  г)

                  представяне на резултатите от модела за „най-добри практики“ по време на заключителен семинар, на който ще бъдат поканени съответните заинтересовани страни (до 80 души).

            3.2.3.   Резултати от проекта

      Проектът:

                  а)

                  ще повиши осведомеността на персонала, работещ в многостранните организации, мисиите и държавите по отношение на най-добрите практики в областта на наблюдението, разкриването и анализа на управлението на риска спрямо превозвачите на товари по въздушен път, за които има подозрения, че участват в трафика на МОЛВ по въздушен път и в трафика на други стоки с дестабилизиращо действие;

                  б)

                  ще допринесе за установяването на стандарт на най-добрите практики в тази област чрез публикуване и разпространение на ръководство относно техниките за наблюдение, разкриване и анализ на управлението на риска;

                  в)

                  ще ръководи установяването на най-добрите практики за координиране на информацията чрез дейности за обучение и помощ на персонала, работещ за специфични отдели или подразделения в рамките на многостранни организации, мисии или държави.

            3.2.4.   Бенефициери на проекта

      Бенефициер на проекта ще бъде съответният личен състав на мисиите за управление на кризи и на националните и международните органи. Изборът на конкретните бенефициери за дейностите за обучение ще се осъществява въз основа на списък на избрани кандидати, предложен от SIPRI, който следва да бъде одобрен от ВП, който се консултира с компетентните органи на Съвета.
      4.   Места на провеждане

      Местата за провеждане на експлоатационното изпитване и на заключителния семинар по проект 3.1, както и на дейностите за обучение и помощ и на заключителния семинар по проект 3.2 ще бъдат определени, като се отчита стремежът за най-ефективно използване на ресурсите, най-нисък въглероден отпечатък и наличието на помощ на местно равнище. SIPRI ще предложи препоръчителен списък на места за провеждане, които следва да бъдат одобрени от ВП, който се консултира с компетентните органи на Съвета.
      5.   Продължителност

      Общата прогнозирана продължителност на проектите ще бъде 24 месеца.
      6.   Орган по изпълнението

      Техническото изпълнение на настоящото решение ще бъде възложено на SIPRI. SIPRI ще осигури публичност на приноса на ЕС и ще изпълнява задачите си под ръководството на ВП.
      7.   Отчетност

      SIPRI ще изготвя редовни двумесечни доклади, както и доклад след приключване на всяка от описаните дейности. Докладите следва да бъдат представяни на ВП не по-късно от шест седмици след приключването на съответните дейности.


title: 2013/578/ЕС: Решение на Европейския парламент от 17 април 2013 година относно освобождаването от отговорност във връзка с изпълнението на бюджета на Европейския институт за равенство между половете за финансовата 2011 година

text:
               16.11.2013

               BG

               Официален вестник на Европейския съюз

               L 308/235

      РЕШЕНИЕ НА ЕВРОПЕЙСКИЯ ПАРЛАМЕНТ

   от 17 април 2013 година
   относно освобождаването от отговорност във връзка с изпълнението на бюджета на Европейския институт за равенство между половете за финансовата 2011 година
   (2013/578/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския институт за равенство между половете за финансовата 2011 година,

               —

               като взе предвид доклада на Сметната палата относно годишните отчети на Европейския институт за равенство между половете за финансовата 2011 година, придружен от отговорите на Института (1),

               —

               като взе предвид препоръката на Съвета от 12 февруари 2013 г. (05753/2013 – C7-0041/2013),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 1922/2006 на Европейския парламент и на Съвета от 20 декември 2006 г. за създаване на Европейски институт за равенство между половете (4), и по-специално член 14 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по правата на жените и равенството между половете (A7-0081/2013),

               1.

               Освобождава от отговорност директора на Европейския институт за равенство между половете във връзка с изпълнението на бюджета на Института за финансовата 2011 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейския институт за равенство между половете, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 388, 15.12.2012 г., стр. 98.

      (2)  ОВ L 248, 16.9.2002 г., стр. 1.

      (3)  ОВ L 298, 26.10.2012 г., стр. 1.

      (4)  ОВ L 403, 30.12.2006 г., стр. 9.

      (5)  ОВ L 357, 31.12.2002 г., стр. 72.

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ

      от 17 април 2013 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейския институт за равенство между половете за финансовата 2011 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейския институт за равенство между половете за финансовата 2011 година,

                  —

                  като взе предвид доклада на Сметната палата относно годишните отчети на Европейския институт за равенство между половете за финансовата 2011 година, придружен от отговорите на Института (1),

                  —

                  като взе предвид препоръката на Съвета от 12 февруари 2013 г. (05753/2013 – C7-0041/2013),

                  —

                  като взе предвид член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

                  —

                  като взе предвид Регламент (ЕО) № 1922/2006 на Европейския парламент и на Съвета от 20 декември 2006 г. за създаване на Европейски институт за равенство между половете (4), и по-специално член 14 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,

                  —

                  като взе предвид член 77 и приложение VI към своя правилник,

                  —

                  като взе предвид доклада на комисията по бюджетен контрол и становището на комисията по правата на жените и равенството между половете (A7-0081/2013),

                  A.

                  като има предвид, че Европейският институт за равенство между половете („Институтът“) беше създаден по силата на Регламент (ЕО) № 1922/2006 и придоби независима правосубектност на 15 юни 2010 г.;

                  Б.

                  като има предвид декларацията на Сметната палата, че е получила достатъчна увереност, че годишните отчети на Института за финансовата 2011 година са надеждни и че свързаните с тях операции са законосъобразни и редовни;

                  В.

                  като има предвид, че 2011 г. е първата пълна календарна година от дейността на Института, след като той придоби финансова и административна самостоятелност през юни 2010 г.;

                  Г.

                  като има предвид, че структурата на Института се основава на мандата и задачите, определени в основния регламент за създаване на Агенцията и на целите, одобрени от управителния съвет на Института в средносрочната работна програма за периода 2010—2012 г. и в годишната работна програма;

                  Д.

                  като има предвид, че общият бюджет на Института за финансовата 2011 година възлизаше на 7 530 000 EUR, в сравнение с общия бюджет от 5 678 123,09 EUR за финансовата 2010 година, което представлява увеличение с 32,6 %; като има предвид, че бюджетът на Института се финансира изцяло от вноската на Съюза;

                  Е.

                  като има предвид, че в края на 2011 г. Институтът е отчел положителен бюджетен резултат от 1 156 400,29 EUR (6), след приспадане на сума в размер на 2 650,64 EUR, дължаща се на разлики в обменния курс, която впоследствие е посочена в отчетите като задължение към Комисията,

         Бюджетно и финансово управление

                  1.

                  Припомня, че Институтът получи административна и финансова самостоятелност на 15 юни 2010 г.; отбелязва, че вследствие на това всички процедури за възлагане на обществени поръчки за 2010 г. бяха започнати предимно през последното тримесечие на 2010 г.

                  2.

                  Отбелязва, че изпълнението на бюджета е изготвено на модифицирана касова основа, което означава, че пренесените бюджетни кредити за плащания са записани заедно с направените плащания и получените приходи.

                  3.

                  Отбелязва, въз основа на годишните отчети, че изпълнението на плащанията през 2011 г. е било по-ефективно, отколкото през 2010 г., като във всички дялове се демонстрира значително подобрение; въз основа на годишните отчети установява, че Институтът е отчел изпълнение на плащанията в бюджета в размер на 44,19 % и изпълнение на поетите задължения в бюджета в размер на 88,54 % в края на 2011 г.

                  4.

                  Въз основа на годишните отчети (7) установява, че съотношението на извършените плащания по дял I „Разходи за персонал“ се е повишило на 88,49 % през 2011 г., в сравнение с 49,19 % през 2010 г.; призовава Института да информира органа по освобождаване от отговорност за допълнителните действия, които е предприел за подобряване на съотношението.

                  5.

                  Въз основа на годишните отчети отбелязва, че делът на извършените плащания по дял II „Административни разходи“ се е повишил на 34,71 % през 2011 г., в сравнение с 28,99 % през 2010 г.; призовава Института да информира органа по освобождаване от отговорност за действията, които е предприел за подобряване на тези съотношения, тъй като ниският дял на изпълнение показва затруднения в планирането и изпълнението на бюджета.

                  6.

                  Отбелязва, въз основа на годишните отчети, много ниското съотношение на изпълнение (18,36 %) за плащанията по дял III „Оперативни разходи“; отбелязва, че това се дължи на значителен брой процедури за възлагане на обществени поръчки, които са започнати през последните месеци на 2010 г., след като Институтът придоби административна правосубектност през юни същата година; призовава Института да информира органа по освобождаване от отговорност за действията, които е предприел междувременно за подобряване на съотношенията, тъй като ниският дял на изпълнение показва затруднения в планирането и изпълнението на бюджета.

                  7.

                  Отбелязва въз основа на годишните отчети, че договорените в края на 2011 г., но все още неизплатени бюджетни кредити за поети задължения в размер на 3 339 551,93 EUR, са пренесени за 2012 г., което представлява 50 % от общия размер на поетите задължения; отбелязва също така, че общият размер на пренесените бюджетни кредити, които са отменени (т.е. пренесени от 2010 г. и неизплатени през 2011 г.), е 295 741,61 EUR, което се дължи на факта, че това е била първата пълна година, през която Институтът е извършвал дейност и през която служителите са започнали различни видове процедури за възлагане на обществени поръчки за първи път, предприети са мерки, в това число късно искане за събитие на Председателството, и други действия през втората половина на годината; призовава Института да информира органа по освобождаване от отговорност за действията, които е предприел за осигуряване на задоволителна степен на изпълнение на бюджета в бъдеще.

                  8.

                  Въз основа на годишните отчети установява, че в края на 2010 г. Институтът не е предприел необходимата отмяна на бюджетни кредити и всички автоматични преноси са били осъществени.

         Счетоводна отчетност

                  9.

                  Установява, че през 2010 г. Институтът е определил отговорностите, които служителите изпълняват като финансови субекти, и е разработил финансови процедури за поетите задължения; отбелязва също така, че Институтът е посочил всички финансови субекти и е определил техните задачи и отговорности преди края на 2010 г.

                  10.

                  Отчита, че Институтът е получил три финансови трансфера от Комисията за обща сума от 7 530 000 EUR (съответно 3 390 000 EUR чрез първия трансфер, 2 070 000 EUR чрез втория трансфер и 2 070 000 EUR чрез третия трансфер).

         Обществени поръчки

                  11.

                  Отбелязва от годишния доклад, че през 2011 г. Институтът е регистрирал шест изключения по отношение на финансовите операции, които са обсъдени с ръководството, ръководителите на екипи и съответния персонал, за да се избегнат грешки в бъдеще; призовава Института да информира органа по освобождаване от отговорност за действията, които е предприел за отстраняване на тези слабости.

                  12.

                  Отбелязва, че през 2011 г. са финализирани 123 процедури за възлагане на обществени поръчки в отделите „Оперативна дейност“ и „Администрация“ и че общият обем на обществените поръчки представлява около 50 % от общия бюджет на Института; отбелязва също така, че дейностите по възлагане на обществени поръчки през 2011 г. са осъществени в съответствие с работната програма за 2011 г.

         Човешки ресурси

                  13.

                  Въз основа на годишните отчети отбелязва, че през 2011 г. Институтът е приключил процедурата по назначаване на трима срочно наети служители и трима договорно наети служители (докато през 2010 г. Институтът е назначил 23 срочно наети служители), като е постигнал 94 % запълване на бройките в щатното си разписание, в сравнение с 92,3 % през 2010 г.; приветства подобрението в дела на запълване на щатното разписание на Института, което допринася за ефективното му функциониране.

                  14.

                  Въз основа на информацията от IAS установява, че редица политики, стратегии, процедури и насоки спомагат за прилагането на разпоредбите на Правилника за длъжностните лица в Института; отбелязва, че някои елементи все още са в процес на развитие, което следва да завърши на по-късен етап, в частност при въвеждането на ИТ инструменти за управление на човешките ресурси (а именно въпроси като подготовката на длъжностните характеристики, определянето на личните цели и придаването на официална форма на индивидуалните планове за обучение); призовава Института да информира органа по освобождаване от отговорност за действията, които е предприел във връзка с посочените по-горе въпроси.

         Резултати от дейността

                  15.

                  Приветства втория доклад за предварителна оценка на Института от 8 септември 2011 г., който се съсредоточава върху специфичните цели и дейности на Института и има за цел да предостави насоки на ръководството на Института при финализиране на целите и дейностите; изтъква, че в условията на икономическа криза и строги икономии е от основно значение Институтът да постига оптимални от икономическа гледна точка резултати, без да застрашава успешното изпълнение на своята важна мисия.

                  16.

                  Приветства създаването от страна на Института на Център за ресурси и документация като единствен европейски източник на институционални и методологически познания в областта на равенството между половете.

                  17.

                  Подчертава, че целите и задачите на Института налагат поддържането на отделна специфична структура в институционалната рамка.

         Местоположение

                  18.

                  Отбелязва въз основа на годишния доклад, че на 1 март 2010 г. служителите на Института са били преместени от временните помещения в Брюксел в окончателното седалище на Института във Вилнюс, Литва.

                  19.

                  Установява въз основа на годишния доклад, че правителството на Република Литва е осигурило плащането на наема за офисите на Института за период от две години до 15 декември 2011 г.

                  20.

                  Приветства единствената по рода си инициатива, заедно с другите представителства на институции на Съюза във Вилнюс (представителството на Комисията и информационното бюро на Европейския парламент), за намиране и избор на общи помещения; отбелязва, че новосъздаденият „дом на ЕС“ се е доказал като необходим и ще повиши полезното взаимодействие, ще увеличи видимостта на Съюза, икономиите и споделянето на разходи.

         Вътрешен одит

                  21.

                  Приветства първите одитни дейности, извършени през 2011 г. в Института от Службата за вътрешен одит (IAS); отбелязва въз основа на доклада на IAS (8), че няма нито неизпълнени „критични“, нито неизпълнени „много важни“ препоръки от докладите на IAS от 31 декември 2011 г.

                  22.

                  Отбелязва, че през декември 2011 г. IAS е извършила ограничен преглед на прилагането на стандартите за вътрешен контрол в Института; отбелязва, че Институтът е приел препоръката за финализиране на процедурата за прилагане на стандартите за вътрешен контрол, като ръководството е приело план за действие, който да бъде изпълнен през 2012 г.; призовава Института да информира органа по освобождаване от отговорност за действията, които е предприел във връзка с препоръките.

                  23.

                  Отчита, че анализът на риска, извършен от IAS, е установил определени процедури (9), които не е могло да бъдат разгледани в рамките на плана за одит на IAS, тъй като контролът е оценен като липсващ или недостатъчен.

                  24.

                  Отбелязва въз основа на констатациите и оценките, направени от Сметната палата, че Институтът трябва да подобри документирането на физическите проверки на дълготрайните активи и оценката на натрупаните задължения.

                  25.

                  По отношение на други забележки, придружаващи решението за освобождаване от отговорност, които имат хоризонтален характер, препраща към своята резолюция от 17 април 2013 г. (10) относно резултатите от дейността, финансовото управление и контрола на агенциите.

         (1)  ОВ C 388, 15.12.2012 г., стр. 98.

         (2)  ОВ L 248, 16.9.2002 г., стр. 1.

         (3)  ОВ L 298, 26.10.2012 г., стр. 1.

         (4)  ОВ L 403, 30.12.2006 г., стр. 9.

         (5)  ОВ L 357, 31.12.2002 г., стр. 72.

         (6)  Годишни отчети за 2011 г., стр. 22.

         (7)  Годишни отчети за 2011 г., стр. 34.

         (8)  Годишен доклад за вътрешния одит за 2011 г., стр. 6.

         (9)  Годишен доклад за вътрешния одит за 2011 г., стр. 4.

         (10)  Приети текстове, P7_TA(2013)0134 (вж. страница 374 от настоящия брой на Официален вестник).


title: Решение (ЕС) 2017/760 на Европейската централна банка от 24 април 2017 година относно общата сума на годишните надзорни такси за 2017 година (ЕЦБ/2017/11)

text:
                  29.4.2017

                  BG

                  Официален вестник на Европейския съюз

                  L 113/52

            РЕШЕНИЕ (ЕС) 2017/760 НА ЕВРОПЕЙСКАТА ЦЕНТРАЛНА БАНКА
      от 24 април 2017 година
      относно общата сума на годишните надзорни такси за 2017 година (ЕЦБ/2017/11)
      УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
      като взе предвид Договора за функционирането на Европейския съюз,
      като взе предвид Регламент (ЕС) № 1024/2013 на Съвета от 15 октомври 2013 г. за възлагане на Европейската централна банка на конкретни задачи относно политиките, свързани с пруденциалния надзор над кредитните институции (1), и по-специално член 30 от него,
      като взе предвид Регламент (ЕС) № 1163/2014 на Европейската централна банка от 22 октомври 2014 г. относно надзорните такси (ЕЦБ/2014/41) (2), и по-специално член 3, параграф 1 и член 9, параграф 2 от него,
      като има предвид, че:

                  (1)

                  Общата сума на годишните надзорни такси, налагани съгласно член 9, параграф 2 от Регламент (ЕС) № 1163/2014 (ЕЦБ/2014/41), следва да покрива, но без да надхвърля, направените от Европейската централна банка (ЕЦБ) разноски, свързани с надзорните ѝ задачи, през съответния период на таксуване. Тези разноски основно се състоят от разходи, които са пряко свързани с надзорните задачи на ЕЦБ, като например разходи за прекия надзор над значимите лица, наблюдението на надзора над по-малко значимите лица и осъществяването на хоризонталните задачи и специализираните услуги. Те също така включват разходи, които не са пряко свързани с надзорните задачи на ЕЦБ, като например разходи за услугите, предоставени от подпомагащите структурни звена на ЕЦБ, включително сграден фонд, управление на човешките ресурси, административни услуги, бюджетиране и контрол, счетоводство, правни услуги, услуги в областта на комуникациите и превода, вътрешен одит, услуги в областта на статистиката и информационните технологии.

                  (2)

                  За да се изчислят годишните надзорни такси, дължими по отношение на значимите поднадзорни лица и значимите поднадзорни групи, както и по отношение на по-малко значимите поднадзорни лица и по-малко значимите поднадзорни групи, общата сума на разходите следва да се раздели въз основа на разпределението на разноските към съответните функционални звена, които извършват прекия надзор над значимите поднадзорни лица и значимите поднадзорни групи и непрекия надзор над по-малко значимите поднадзорни лица и по-малко значимите поднадзорни групи.

                  (3)

                  Общата сума на годишните надзорни такси за 2017 г. следва да се изчисли като сбор от: а) прогнозните годишни разходи по надзорните задачи за 2017 г., изчислени въз основа на одобрения бюджет на ЕЦБ за 2017 г., и като се вземат предвид всякакви известни към момента на приемане на решението промени в прогнозните годишни разходи, които се очаква да бъдат направени от ЕЦБ; и б) излишъка или дефицита за 2016 г.

                  (4)

                  Излишъкът или дефицитът следва да се определи чрез приспадане на действителните годишни разходи по надзорните задачи, направени през 2016 г., както са отразени в годишния отчет за 2016 г. (3), от прогнозните годишни разходи, заложени за 2016 г., както са изложени в приложението към Решение (ЕС) 2016/661 на Европейската централна банка (ЕЦБ/2016/7) (4).

                  (5)

                  В съответствие с член 5, параграф 3 от Регламент (ЕС) № 1163/2014 (ЕЦБ/2014/41) в прогнозните годишни разходи по надзорните задачи за 2017 г. следва да бъдат взети предвид и сумите от такси, отнасящи се до предходни периоди на таксуване, които не са били събираеми, получените плащания за лихви в съответствие с член 14 и сумите, получени или възстановени в съответствие с член 7, параграф 3 от същия регламент, ако има такива,

            ПРИЕ НАСТОЯЩОТО РЕШЕНИЕ:
      Член 1
      Определения
      За целите на настоящото решение се прилагат определенията, които се съдържат в Регламент (ЕС) № 468/2014 на Европейската централна банка (ЕЦБ/2014/17) (5) и в Регламент (ЕС) № 1163/2014 (ЕЦБ/2014/41).
      Член 2
      Обща сума на годишните надзорни такси за 2017 г.
      1.   Общата сума на годишните надзорни такси за 2017 г. е 424 957 652 EUR, изчислена по показания в приложение I начин.
      2.   Всяка категория поднадзорни лица и поднадзорни групи заплаща следната обща сума на годишните надзорни такси:

                  а)

                  по отношение на значимите поднадзорни лица и значимите поднадзорни групи: 391 279 654 EUR;

                  б)

                  по отношение на по-малко значимите поднадзорни лица и по-малко значимите поднадзорни групи: 33 677 998 EUR.

            Разпределянето на общата сума на дължимите годишни надзорни такси за 2017 г. по отношение на всяка категория е изложено в приложение II.
      Член 3
      Влизане в сила
      Настоящото решение влиза в сила на двадесетия ден след публикуването му в Официален вестник на Европейския съюз.

         Съставено във Франкфурт на Майн на 24 април 2017 година.

               Председател на ЕЦБ

            Mario DRAGHI

         (1)  ОВ L 287, 29.10.2013 г., стр. 63.

         (2)  ОВ L 311, 31.10.2014 г., стр. 23.

         (3)  Публикуван на уебсайта на ЕЦБ www.ecb.europa.eu през февруари 2017 г.

         (4)  Решение (ЕС) 2016/661 на Европейската централна банка от 15 април 2016 г. относно общата сума на годишните надзорни такси за 2016 година (ЕЦБ/2016/7) (ОВ L 114, 28.4.2016 г., стр. 14).

         (5)  Регламент (ЕС) № 468/2014 на Европейската централна банка от 16 април 2014 г. за създаване на рамката за сътрудничество в единния надзорен механизъм между Европейската централна банка и националните компетентни органи и с определените на национално равнище органи (Рамков регламент за ЕНМ) (ЕЦБ/2014/17) (ОВ L 141, 14.5.2014 г., стр. 1).

         ПРИЛОЖЕНИЕ I

            Изчисляване на общата сума на годишните надзорни такси за 2017 г.

                     (EUR)

                     Прогнозни годишни разходи за 2017 г.

                     464 676 594

                     Заплати и компенсации

                     208 621 881

                     Наем и поддръжка на сгради

                     54 990 329

                     Други оперативни разходи

                     201 064 384

                     Излишък/дефицит за 2016 г.

                     – 41 089 798

                     Суми, които се вземат предвид в съответствие с член 5, параграф 3 от Регламент (ЕС) № 1163/2014 (ЕЦБ/2014/41)

                     1 370 856

                     Суми от такси, отнасящи се до предходни периоди на таксуване, които не са били събираеми

                     0

                     Получени плащания за лихви в съответствие с член 14 от гореспоменатия регламент

                     – 23 761

                     Суми, получени или възстановени в съответствие с член 7, параграф 3 от гореспоменатия регламент

                     1 394 617

                     ОБЩО

                     424 957 652

         ПРИЛОЖЕНИЕ II

            Разпределяне на общата сума на годишните надзорни такси за 2017 г.

                     (EUR)

                     По отношение на значимите поднадзорни лица и значимите поднадзорни групи

                     По отношение на по-малко значимите поднадзорни лица и по-малко значимите поднадзорни групи

                     Общо

                     Прогнозни годишни разходи за 2017 г.

                     427 700 563

                     36 976 031

                     464 676 594

                     Излишък/дефицит за 2016 г.

                     – 37 593 510

                     – 3 496 288

                     – 41 089 798

                     Суми, които се вземат предвид в съответствие с член 5, параграф 3 от Регламент (ЕС) № 1163/2014 (ЕЦБ/2014/41)

                     1 172 601

                     198 255

                     1 370 856

                     Суми от такси, отнасящи се до предходни периоди на таксуване, които не са били събираеми

                     0

                     0

                     0

                     Получени плащания за лихви в съответствие с член 14 от гореспоменатия регламент

                     – 8 696

                     – 15 065

                     – 23 761

                     Суми, получени или възстановени в съответствие с член 7, параграф 3 от гореспоменатия регламент

                     1 181 297

                     213 320

                     1 394 617

                     ОБЩО

                     391 279 654

                     33 677 998

                     424 957 652


title: 2008/486/ЕО: Решение на Съвета от 23 юни 2008 година относно назначаването на половината членове на управителния съвет на Европейския орган за безопасност на храните

text:
               26.6.2008

               BG

               Официален вестник на Европейския съюз

               L 165/8

      РЕШЕНИЕ НА СЪВЕТА

   от 23 юни 2008 година
   относно назначаването на половината членове на управителния съвет на Европейския орган за безопасност на храните
   (2008/486/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност,
   като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 25, параграф 1 от него,
   като взе предвид списъка на кандидатите, предоставен на Съвета от Комисията на Европейските общности,
   като взе предвид становището, изразено от Европейския парламент,
   като има предвид, че:

               (1)

               От съществено значение е да се гарантират независимостта, високото научно качество, прозрачността и ефективността на Европейския орган за безопасност на храните. Абсолютно необходимо е също да се осъществява сътрудничество с държавите-членки.

               (2)

               Мандатът на половината членове на управителния съвет изтича на 30 юни 2008 г.

               (3)

               С оглед назначаването на седем нови членове на управителния съвет, кандидатурите бяха проучени въз основа на предоставената от Комисията документация и в съответствие със становището, изразено от Европейския парламент. Целта е да се гарантират най-висока степен на компетентност, широк спектър на съответни експертни знания, например в областта на управлението и публичната администрация, и възможно най-широко географско разпределение в рамките на Съюза.

               (4)

               Трима от тези членове следва да имат професионален опит в организации, представляващи потребителите и други групи интереси по веригата за хранене,

         РЕШИ:
   Член 1
   Назначават се за членове на управителния съвет на Европейския орган за безопасност на храните за периода от 1 юли 2008 г. до 30 юни 2012 г.:

               —

               Davies, Sue (2);

               —

               Facelli, Piergiuseppe;

               —

               Horst, Matthias (2);

               —

               Pogačnik, Milan;

               —

               Ruprich, Jiří;

               —

               Turunen, Sinikka (2);

               —

               Url, Bernhard.

         Член 2
   Настоящото решение се публикува в Официален вестник на Европейския съюз.

      Съставено в Люксембург на 23 юни 2008 година.

            За Съвета

            Председател

         I. JARC

      (1)  ОВ L 31, 1.2.2002 г., стр. 1. Регламент, последно изменен с Регламент (ЕО) № 202/2008 на Комисията (ОВ L 60, 5.3.2008 г., стр. 17).

      (2)  Член с професионален опит в организации, представляващи потребителите и други групи интереси по веригата за хранене.


title: Решение на Съвета от 13 декември 1999 година за пълно прилагане на достиженията на правото на ЕС от Шенген в Гърция

text:
Важна правна забележка

|

31999D0848

Официален вестник n° L 327 , 21/12/1999 стр. 0058 - 0058 специално чешко издание глава 11 том 32 стр. 234  - 234 специално испанско издание глава 11 том 32 стр. 234  - 234 специално унгарско издание глава 11 том 32 стр. 234  - 234 специално литвийско издание глава 11 том 32 стр. 234  - 234 LV.ES глава 11 том 32 стр. 234  - 234 MT.ES глава 11 том 32 стр. 234  - 234 PL.ES глава 11 том 32 стр. 234  - 234 SK.ES глава 11 том 32 стр. 234  - 234 специално словенско издание глава 11 том 32 стр. 234  - 234

		Решение на Съветаот 13 декември 1999 годиназа пълно прилагане на достиженията на правото на ЕС от Шенген в Гърция(1999/848/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид член 2, параграф 2 от Протокола за включване на достиженията на правото на ЕС от Шенген в рамките на Европейския съюз,като взе предвид решението на изпълнителния комитет от 16 септември 1998 г., с което се създава Постоянен комитет за прилагане на Шенгенското споразумение,като взе предвид решението, прието от Комитета на постоянните представители на 30 юни 1999 г., с което се създава ad hoc комитет за Гърция,с оглед на решенията на изпълнителния комитет за Шенген от 7 октомври 1997 г. (SCH/Com-ex (97) 29 rev 2) и от 16 декември 1998 г. (SCH/Com-ex (98) 49 rev 3),(1) като има предвид, че бяха осъществени посещения, с които беше установено, че са изпълнени в задоволителна степен изискванията за личен състав и оборудване, обучение на персонала за граничен контрол и надзор и координация между съответните служби;(2) като има предвид, че са изпълнени условията, позволяващи преустановяването на контрола по отношение на лицата по вътрешните граници с Гърция от 1 януари 2000 г.,РЕШИ:Член 1Контролът на лицата по вътрешните граници между Гърция и държавите-членки, които прилагат напълно достиженията на правото на ЕС от Шенген, ще бъде преустановен в периода от 1 януари 2000 г. до 26 март 2000 г.Настоящото решение се прилага от 1 януари 2000 г. по отношение на вътрешния морски трафик в пристанищата.Датите за премахване на граничния контрол по вътрешните полети за и от Гърция ще бъдат договорени между Гърция и всяка заинтересована държава-членка от 1 януари 2000 г. по отношение на летищата, където това е технически възможно. Във всички случаи контролът ще бъде преустановен най-късно на 26 март 2000 г. Въпросните държави-членки ще съобщят на Съвета и на Комисията мерките, които са взели за изпълнението на настоящото решение.Член 2Работната група за оценка на Шенген проверява през 2000 г. пълното прилагане на достиженията на правото на ЕС от Шенген в Гърция и разглежда мерките, които могат да се окажат необходими.Член 31. Настоящото решение влиза в сила в деня на приемането му.2. То се публикува в Официален вестник на Европейските общности.Съставено в Брюксел на 13 декември 1999 година.За СъветаПредседателS. Hassi--------------------------------------------------


title: Решение на Изпълнителния комитет от 27 юни 1996 година относно принципите за издаване на шенгенски визи в съответствие с член 30, параграф 1, буква а) от Конвенцията за прилагане на Споразумението от Шенген (SCH/Com-ex (96)13 rev. 1)

text:
Важна правна забележка

|

41996D0013

Официален вестник n° L 239 , 22/09/2000 стр. 0180 - 0181 специално чешко издание глава 19 том 02 стр. 155  - 156 специално испанско издание глава 19 том 02 стр. 155  - 156 специално унгарско издание глава 19 том 02 стр. 155  - 156 специално литвийско издание глава 19 том 02 стр. 155  - 156 LV.ES глава 19 том 02 стр. 155  - 156 MT.ES глава 19 том 02 стр. 155  - 156 PL.ES глава 19 том 02 стр. 155  - 156 SK.ES глава 19 том 02 стр. 155  - 156 специално словенско издание глава 19 том 02 стр. 155  - 156

		19960627Решение на Изпълнителния комитетот 27 юни 1996 годинаотносно принципите за издаване на шенгенски визи в съответствие с член 30, параграф 1, буква а) от Конвенцията за прилагане на Споразумението от Шенген(SCH/Com-ex (96)13 rev. 1)ИЗПЪЛНИТЕЛНИЯТ КОМИТЕТ,като взе предвид член 132 от Конвенцията за прилагане на Споразумението от Шенген,като взе предвид членове 9, 17 и 30 от споменатата по-горе конвенция,като има предвид, че е в интерес на всички шенгенски държави да определят правата и задълженията на представляващите и представляваните държави, тъй като всички шенгенски държави имат представителства, в които те представляват други държави, и места, където самите те биват представлявани;като има предвид, че основният принцип, който е заложен в сътрудничеството между шенгенските държави, е абсолютно доверие за начина, по който се прилага шенгенската системата за представителство,РЕШИ:Издаването на шенгенски визи в трети държави, където не са представени всички шенгенски държави, съгласно член 30, параграф 1, буква а) от Споразумението за прилагане на Конвенцията от Шенген, следва да се осъществява в съответствие със следните принципи:a) Представителството при издаване на визи се прилага за летищни транзитни визи, единни транзитни визи и визи за кратък престой, които се издават в рамките на Конвенцията от Шенген и в съответствие с Общите консулски указания.Представляващата държава е задължена да прилага разпоредбите на Общите консулски указания със същата бързина, с която е прието издаването на национални визи от този вид и срок на валидност.б) Освен когато в конкретни двустранни споразумения е предвидено друго, уредбата на представителството не се прилага за визи, които се издават на лица, които възнамеряват да се заемат с платена трудова заетост или с дейност, която подлежи на предварително одобрение от страна на държавата, където ще става това. Лицата, които кандидатстват за такива визи, трябва да се обръщат към акредитираното консулско представителство на държавата, в която ще се провежда тези дейност.в) Не е задължително шенгенските държави да бъдат представени във всяка трета страна за целите на издаването на визи. Шенгенските държави могат да решат, че визовите молби в определени трети страни или молбите за определена категория визи, следва да се подават в представителство на държавата, която е основната цел на пътуване на подателя на молбата.г) Оценката на риска от нелегална имиграция, когато бъде подадена молбата за виза, е изцяло по преценка на дипломатическото или консулското представителство, което обработва молбата за виза.д) Представяните държави поемат отговорността за молбите за убежище, подавани от притежатели на визи, които са издадени от държавите, които ги представляват от тяхно име, при което в такива визи следва изрично да е посочено, че те са издадени от представителството (в съответствие с приложение 13 от Общите консулски указания) [1].e) В изключителни случаи в двустранните споразумения може да бъде поставено условие, че представляващата държава следва да изпраща молбите за виза, които са подадени от определени категории чужденци, или на органите на представляваната държава, която освен това е и крайната цел на пътуване, или на дипломатическа мисия на тази държава. Тези категории трябва да бъдат установени в писмен вид (ако е необходимо за всяко дипломатическо или консулско представителство). По този начин визата следва да се счита за издадена с разрешението на представляваната държава, както е предвидено в член 30, параграф 1, буква а) от Конвенцията от Шенген.ж) Двустранните споразумения могат да бъдат своевременно адаптирани в светлината на националните оценки на молбите за убежище, които се подават в рамките на фиксиран период от титулярите на визи, издадени от съответното представителство, както и в светлината на други релевантни данни, които се отнасят до издаването на визи.Въз основа на резултатите в определени случаи на представителства (и възможно за някои националности) може да се договаря оттегляне на представителството.з) Представителство се прилага само за издаването на визи. Ако визата не може да бъде издадена, тъй като чужденецът не е успял да представи достатъчни писмени доказателства, че отговаря на изискванията, чужденецът може да бъде информиран относно възможността да подаде молбата си в дипломатическо представителство на държавата, която е неговата или нейната крайна цел на пътуване.и) Споразуменията за представителство могат да бъдат подобрени допълнително чрез разгръщане на мрежата за справки и консултации, както и чрез разработване на софтуер, който би позволил на представителствата на представляващите държави да се консултират без затруднения с централните органи на представляваните държави.й) Към настоящия документ е приложена таблица относно представителството за издаване на шенгенски визи в трети държави, където не са представени всички шенгенски държави. Централната група взима под внимание поправките, направени в тази таблица, след консултации между засегнатите шенгенски държави [2].Съставено в Хага на 27 юни 1996 година.ПредседателM. Patijn[1] Приложение 13 от Общите консулски указания ще бъде адаптирано в съответствие с горепосоченото. Виж SCH/Com-ex (99)13.[2] Виж SCH/Com-ex (99)13, приложение 4.--------------------------------------------------


title: Решение (ЕС) 2016/1587 на Европейския парламент от 28 април 2016 година относно приключването на сметките на съвместното предприятие ECSEL (бившето съвместно предприятие ENIAC и съвместно предприятие ARTEMIS) за финансовата 2014 година

text:
               14.9.2016

               BG

               Официален вестник на Европейския съюз

               L 246/402

         РЕШЕНИЕ (ЕС) 2016/1587 НА ЕВРОПЕЙСКИЯ ПАРЛАМЕНТ
   от 28 април 2016 година
   относно приключването на сметките на съвместното предприятие ECSEL (бившето съвместно предприятие ENIAC и съвместно предприятие ARTEMIS) за финансовата 2014 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на съвместното предприятие ECSEL (бившето съвместно предприятие ENIAC и съвместно предприятие ARTEMIS) за финансовата 2014 година,

               —

               като взе предвид доклада на Сметната палата относно годишните отчети на съвместното предприятие ECSEL за периода от 27 юни до 31 декември 2014 г., придружен от отговора на съвместното предприятие (1),

               —

               като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2014 година в съответствие с член 287 от Договора за функционирането на ЕС,

               —

               като взе предвид препоръката на Съвета от 12 февруари 2016 г. относно освобождаването от отговорност на съвместното предприятие във връзка с изпълнението на бюджета за финансовата 2014 година (05587/2016 – C8-0059/2016),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 (3) на Съвета, и по-специално член 209 от него,

               —

               като взе предвид Регламент (ЕО) № 72/2008 на Съвета от 20 декември 2007 г. за създаване на съвместно предприятие ENIAC (4),

               —

               като взе предвид Регламент (ЕО) № 74/2008 на Съвета от 20 декември 2007 г. за създаване на съвместно предприятие ARTEMIS за изпълнение на съвместната технологична инициатива за вградени компютърни системи (5),

               —

               като взе предвид Регламент (ЕО) № 561/2014 на Съвета от 6 май 2014 г. за създаване на съвместно предприятие ECSEL (6), и по-специално член 1, параграф 2 и член 12 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (7),

               —

               като взе предвид Делегиран регламент (ЕС) № 110/2014 на Комисията от 30 септември 2013 г. относно модел на финансов регламент за органите, осъществяващи публично-частно партньорство, посочени в член 209 от Регламент (ЕС, Евратом) № 966/2012 на Европейския парламент и на Съвета (8),

               —

               като взе предвид член 94 от и приложение V към своя правилник,

               —

               като взе предвид доклада на комисията по бюджетен контрол (A8-0119/2016),

               1.

               Одобрява приключването на сметките на съвместното предприятие ECSEL (бившето съвместно предприятие ENIAC и съвместно предприятие ARTEMIS) за финансовата 2014 година.

               2.

               Възлага на своя председател да предаде настоящото решение на изпълнителния директор на съвместното предприятие ECSEL (бившето съвместно предприятие ENIAC и съвместно предприятие ARTEMIS), на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 422, 17.12.2015 г., стр. 80.

      (2)  ОВ C 422, 17.12.2015 г., стр. 81.

      (3)  ОВ L 298, 26.10.2012 г., стр. 1.

      (4)  ОВ L 30, 4.2.2008 г., стр. 21.

      (5)  ОВ L 30, 4.2.2008 г., стр. 52.

      (6)  ОВ L 169, 7.6.2014 г., стр. 152.

      (7)  ОВ L 357, 31.12.2002 г., стр. 72.

      (8)  ОВ L 38, 7.2.2014 г., стр. 2.


title: 2014/244/ОВППС: Решение Atalanta/2/2014 на Комитета по политика и сигурност от 29 април 2014 година относно приемане на приноса на трета държава към военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta) и за изменение на Решение ATALANTA/3/2009

text:
               3.5.2014

               BG

               Официален вестник на Европейския съюз

               L 132/63

         РЕШЕНИЕ ATALANTA/2/2014 НА КОМИТЕТА ПО ПОЛИТИКА И СИГУРНОСТ
   от 29 април 2014 година
   относно приемане на приноса на трета държава към военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta) и за изменение на Решение ATALANTA/3/2009

      (2014/244/ОВППС)

   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Съвместно действие 2008/851/ОВППС на Съвета от 10 ноември 2008 г. относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (1), и по-специално член 10 от него,
   като взе предвид Решение ATALANTA/3/2009 на Комитета по политика и сигурност от 21 април 2009 г. относно създаването на Комитет на участващите държави във военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta) (2009/369/ОВППС) (2),
   като има предвид, че:

               (1)

               Съгласно член 10, параграф 2 от Съвместно действие 2008/851/ОВППС Съветът упълномощава Комитета по политика и сигурност (КПС) да взема съответните решения относно приемането на предложения принос от трети държави.

               (2)

               След отправената на 11 март 2014 г. препоръка на командващия операцията на ЕС за принос от Нова Зеландия и дадения на 25 март 2014 г. съвет от Военния комитет на Европейския съюз, приносът от Нова Зеландия следва да бъде приет.

               (3)

               Решение ATALANTA/3/2009 на Комитета по политика и сигурност следва да бъде изменено, за да бъдат заличени третите държави, чийто принос е приет.

               (4)

               В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната,

         ПРИЕ НАСТОЯЩОТО РЕШЕНИЕ:
   Член 1
   1.   Приносът от Нова Зеландия за военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta), се приема и се счита за значителен.
   2.   Нова Зеландия се освобождава от финансови вноски за бюджета на Atalanta.
   Член 2
   Решение ATALANTA/3/2009 на Комитета по политика и сигурност се изменя както следва:

               1)

               В член 2, параграф 1, второ тире се заличават думите „, както е посочено в приложението“.

               2)

               Приложението се заличава.

         Член 3
   Настоящото решение влиза в сила от датата на приемането му.

      Съставено в Брюксел на 29 април 2014 година.

            За Комитета по политика и сигурност

            Председател

         W. STEVENS

      (1)  ОВ L 301, 12.11.2008 г., стр. 33.

      (2)  ОВ L 112, 6.5.2009 г., стр. 9.


title: Решение на Надзорния орган на ЕАСТ № 532/09/COL от 16 декември 2009 година за изменение за 76-и път на процесуалните и материалноправните норми за държавните помощи чрез въвеждане на нова глава за критериите за анализ на съвместимостта на държавната помощ за наемане на работници в неравностойно положение и работници с увреждания, подлежащи на индивидуално уведомяване

text:
               15.12.2011

               BG

               Официален вестник на Европейския съюз

               L 332/14

         РЕШЕНИЕ НА НАДЗОРНИЯ ОРГАН НА ЕАСТ
   № 532/09/COL
   от 16 декември 2009 година
   за изменение за 76-и път на процесуалните и материалноправните норми за държавните помощи чрез въвеждане на нова глава за критериите за анализ на съвместимостта на държавната помощ за наемане на работници в неравностойно положение и работници с увреждания, подлежащи на индивидуално уведомяване
   НАДЗОРНИЯТ ОРГАН НА ЕАСТ (1),
   КАТО ВЗЕ ПРЕДВИД Споразумението за Европейското икономическо пространство (2), и по-специално членове 61—63 и протокол 26 към него,
   КАТО ВЗЕ ПРЕДВИД Споразумението между държавите от ЕАСТ за създаване на надзорен орган и съд (3), и по-специално член 24 и член 5, параграф 2, буква б) от него,
   КАТО НАПОМНЯ процесуалните и материалноправните норми за държавните помощи, приети на 19 януари 1994 г. от Надзорния орган (4),
   Като има предвид, че:
   Съгласно член 24 от Споразумението за надзор и съд Органът прилага разпоредбите на Споразумението за ЕИП по отношение на държавната помощ.
   Съгласно член 5, параграф 2, буква б) от Споразумението за надзор и съд Органът публикува уведомления или насоки по въпроси, които се разглеждат в Споразумението за ЕИП, ако се предвижда изрично в това споразумение или в Споразумението за надзор и съд или ако Органът сметне това за необходимо.
   На 11 август 2009 г. Европейската комисия публикува съобщение относно критерии за анализ на съвместимостта на държавна помощ за наемане на работници в неравностойно положение и работници с увреждания, подлежащи на индивидуално уведомяване (5).
   Това съобщение е от значение и за Европейското икономическо пространство.
   Следва да се осигури еднакво прилагане на правилата за държавната помощ на ЕИП в цялото Европейско икономическо пространство.
   Съгласно точка II от глава „ОБЩИ ПОЛОЖЕНИЯ“ в края на приложение XV към Споразумението за ЕИП Органът ще приеме, след консултиране с Европейската комисия, актове, съответстващи на приетите от последната.
   Органът се консултира с Европейската комисия чрез писмо по този въпрос от 27 ноември 2009 г. (док. № 538332) и с държавите от ЕАСТ чрез писмо по този въпрос от 16 октомври 2009 г. (док. № 5333819, 533835 и 533836),
   ПРИЕ НАСТОЯЩОТО РЕШЕНИЕ:
   Член 1
   Насоките за държавна помощ се изменят, като се въвежда нова глава относно критериите за анализ на съвместимостта на държавната помощ за наемане на работници в неравностойно положение и работници с увреждания, подлежащи на индивидуално уведомяване. Новата глава се съдържа в приложението към настоящото решение.
   Член 2
   Само текстът на английски език е автентичен.

      Съставено в Брюксел на 16 декември 2009 година.

            За Надзорния орган на ЕАСТ

         Per SANDERUD

            Председател

         Kristján Andri STEFÁNSSON

            Член на колегията

      (1)  Наричан по-долу „Органът“.

      (2)  Наричано по-долу „Споразумението за ЕИП“.

      (3)  Наричано по-долу „Споразумението за надзор и съд“.

      (4)  Насоки за прилагане и тълкуване на членове 61 и 62 от Споразумението за ЕИП и член 1 от Протокол 3 към Споразумението за надзор и съд, приети и издадени от Органа на 19 януари 1994 г., публикувани в Официален вестник на Европейския съюз (наричан по-долу „ОВ“) L 231, 3.9.1994 г., стр. 1 и в Притурка за ЕИП № 32 от 3.9.1994 г., стр. 1. Наричани по-долу „насоки за държавна помощ“. Актуализирана версия на насоките за държавна помощ е публикувана на уебсайта на Органа: http://www.eftasurv.int/state-aid/legal-framework/state-aid-guidelines/

      (5)  ОВ C 188, 11.8.2009 г., стр. 6.

      ПРИЛОЖЕНИЕ

         КРИТЕРИИ ЗА АНАЛИЗ НА СЪВМЕСТИМОСТТА НА ДЪРЖАВНАТА ПОМОЩ ЗА НАЕМАНЕ НА РАБОТНИЦИ В НЕРАВНОСТОЙНО ПОЛОЖЕНИЕ И РАБОТНИЦИ С УВРЕЖДАНИЯ, ПОДЛЕЖАЩИ НА ИНДИВИДУАЛНО УВЕДОМЯВАНЕ
          (1)

      1.   Въведение

                  1.

                  Насърчаването на заетостта и социалната политика са сред целите на Споразумението за ЕИП и на държавите от ЕАСТ (2). Безработицата, и по-специално структурната безработица на някои категории работници продължава да бъде проблем в някои части на държавите от ЕАСТ. Държавната помощ под формата на субсидии за разходи за заплати, където „разходи за заплати“ означава общата сума, действително платима от получателя на помощта по отношение на съответните работни места, включваща: а) брутното възнаграждение преди облагане с данък; б) задължителните удръжки, като вноски за социално осигуряване; и в) разходите за грижи за деца и родители („субсидии за заплати“), може да предостави допълнителни стимули на предприятията за увеличаване на равнищата на наемане на работници в неравностойно положение и работници с увреждания. Целта на помощта следователно е да насърчи наемането на целевите категории работници.

                  2.

                  Настоящата глава представя указания за критериите, които Надзорният орган на ЕАСТ (наричан по-долу „Органът“) ще прилага за оценката на държавната помощ под формата на субсидии за заплати, която подлежи на индивидуално уведомяване съгласно член 6, параграф 1, букви з) и и) от акта, посочен в точка 1й от приложение XV към Споразумението за ЕИП (Регламент (ЕО) № 800/2008 на Комисията от 6 август 2008 г. относно деклариране на някои категории помощи за съвместими с общия пазар в приложение на членове 87 и 88 от Договора (Общ регламент за групово освобождаване)
                      (3), адаптиран в Споразумението за ЕИП чрез Протокол 1 към това споразумение (4) (наричан по-долу „общият регламент за групово освобождаване“). Целта на тези указания е да направят мотивите на Органа прозрачни, както и да създадат предвидимост и правна сигурност.

                  3.

                  Настоящите указания се прилагат към държавните помощи под формата на субсидии за заплати за работници в неравностойно положение, работници в силно неравностойно положение или работници с увреждания по смисъла на член 2, параграфи 18, 19 и 20 от общия регламент за групово освобождаване. Всяка индивидуална мярка, отпусната ad hoc или въз основа на схема, ще попада в обхвата на тези указания, когато нейният еквивалент надхвърля 5 млн. евро на предприятие за година за наемане на работници в неравностойно положение и работници в силно неравностойно положение (наричани по-долу „работници в неравностойно положение“) и 10 млн. евро на предприятие за година за наемане на работници с увреждания (5).

                  4.

                  Предвидените в указанията критерии няма да се прилагат механично. Равнището на оценката на Органа и видът информация, която може да изисква, ще бъдат пропорционални на риска от нарушаване на конкуренцията. Обхватът на анализа ще зависи от естеството на случая.

            2.   Положителни ефекти на помощта

      2.1.   Наличие на цел от общ интерес

                  5.

                  Някои категории работници изпитват особени трудности да намерят работа, защото работодателите считат, че те са по-малко производителни, или имат предразсъдъци към тях. Тази възприемана или действителна по-ниска производителност може да се дължи на липса на скорошен трудов опит (например млади работници или дългосрочно безработни) или на трайно увреждане. Поради тяхната възприемана или действителна по-ниска производителност работниците са заплашени да бъдат изключени от пазара на труда, освен ако на работодателите не бъде предложена компенсация за тяхното наемане.

                  6.

                  От гледна точка на обществото е желателно всички категории работници да бъдат интегрирани на пазара на труда. Това предполага, че част от вътрешния доход може да бъде преразпределена в полза на категориите работници, засегнати от мерките. Държавната помощ може да помогне на работниците в неравностойно положение и на работниците с увреждания да навлязат на пазара на труда или да останат на пазара на труда, като покрие допълнителните разходи, които са резултат от тяхната възприемана или действителна намалена производителност.

                  7.

                  Държавите от ЕАСТ следва да докажат, че помощта е насочена към постигане на въпросната цел от общ интерес. В своя анализ Органът ще отчете наред с другото и следните елементи:

                              а)

                              броя и категориите на работниците, засегнати от мярката;

                              б)

                              равнищата на заетост сред засегнатите от мярката категории работници на национално и/или регионално равнище и в засегнатото(ите) предприятие(я);

                              в)

                              равнищата на безработица сред засегнатите от мярката категории работници на национално и/или регионално равнище;

                              г)

                              особено маргинализирани подгрупи в рамките на по-широките категории на работници с увреждания и работници в неравностойно положение.

            2.2.   Държавната помощ като подходящ инструмент за провеждане на политиката

                  8.

                  Държавна помощ под формата на субсидии за заплати не е единственият инструмент за провеждане на политика, който държавите от ЕАСТ могат да използват за насърчаване на заетостта на работниците в неравностойно положение и работниците с увреждания. Държавите от ЕАСТ могат също да използват общи мерки, като намаляване на данъчното облагане на разходите за труд и социалните разходи, увеличаване на инвестициите в образование и обучение, мерки за ориентиране и консултиране, подпомагане и обучение на безработните и внасяне на подобрения в трудовото законодателство.

                  9.

                  Когато държавите от ЕАСТ са разгледали други варианти на политиката и са установени предимствата от използване на селективен инструмент, като например държавна помощ за определено предприятие, съответните мерки се считат за подходящ инструмент. По-специално Органът ще вземе предвид евентуална оценка на въздействието на предложената мярка, изготвена от държавата от ЕАСТ.

            2.3.   Стимулиращ ефект и необходимост от помощта

                  10.

                  Държавната помощ за наемане на работници в неравностойно положение и работници с увреждания трябва да мотивира получателя на помощта да промени поведението си по такъв начин, че резултатът от помощта да е нетно увеличение на броя на служителите в неравностойно положение и служителите с увреждания в съответното предприятие. Новоназначените служители в неравностойно положение и служители с увреждания трябва да заемат само новосъздадени длъжности или длъжности, които са били овакантени поради доброволно напускане, инвалидност, пенсиониране за възраст, доброволно намаляване на работното време или законно уволнение поради извършено нарушение. Длъжности, овакантени в резултат на съкращаване на персонал, не трябва да се попълват с работници в неравностойно положение или работници с увреждания, за които са предоставени субсидии. Следователно държавната помощ не може да се използва за заместване на работници, за които предприятието повече не получава субсидии и поради това тези работници са били уволнени.

                  11.

                  Държавите от ЕАСТ следва да докажат пред Органа наличието на стимулиращ ефект и необходимостта от помощта. Първо, получателят трябва да е подал заявление за помощ пред съответната държава от ЕАСТ, преди наемането на категориите работници, засегнати от мерките. Второ, държавата от ЕАСТ трябва да докаже, че помощта е изплатена за работник в неравностойно положение или работник с увреждания в предприятие, в което такъв работник не би бил нает при липса на помощ.

                  12.

                  В своя анализ Органът ще отчете наред с другото и следните елементи:

                              а)

                              вътрешни документи на получателя на помощта относно разходите за труд във връзка с категориите работници, засегнати от мерките, при два сценария: с помощ и без помощ;

                              б)

                              съществуващи или изтекли субсидии за заплати в съответното предприятие: категории и брой на работниците, за които са предоставени субсидиите;

                              в)

                              годишно текучество на категориите работници, засегнати от мярката.

            2.4.   Пропорционалност на помощта

                  13.

                  Държавата от ЕАСТ трябва да докаже, че помощта е необходима и размерът на помощта е ограничен до необходимия минимум, за да се постигне целта на помощта.
                  Държавите от ЕАСТ следва да предоставят доказателства, че размерът на помощта не надхвърля нетния размер на допълнителните разходи, свързани с наемане на категориите работници, засегнати от мерките, в сравнение с разходите за наемане на работници, които не са в неравностойно положение или нямат увреждания (6).
                  При всички положения интензитетът на помощта не може в никакъв случай да надхвърля равнищата, предвидени в членове 40 (7) и 41 (8) от общия регламент за групово освобождаване. Приемливите разходи, към които следва да се прилагат интензитетите на помощта, трябва да се изчисляват съгласно членове 40 (9) и 41 (10) от общия регламент за групово освобождаване.

            3.   Отрицателни ефекти на помощта

                  14.

                  Ако помощта е пропорционална за постигане на целта, за която е предоставена, е вероятно отрицателните ефекти на помощта да бъдат ограничени и може да не е необходим анализ на отрицателните ефекти. В някои случаи обаче, дори когато помощта е пропорционална и необходима за дадено предприятие за увеличаване на числеността на заетите работници от категориите, засегнати от мерките, помощта може да провокира промяна на поведението на получателя, която нарушава съществено конкуренцията. В тези случаи Органът ще провежда анализ на нарушаването на конкуренцията. Степента на нарушаване на конкуренцията, причинено от помощта, може да варира в зависимост от характеристиките на помощта и на засегнатите пазари (11).

                  15.

                  Характеристиките на помощта, които могат да обусловят вероятността и степента на нарушаването на конкуренцията, са, както следва:

                              а)

                              селективност;

                              б)

                              размер на помощта;

                              в)

                              повторяемост и продължителност на помощта;

                              г)

                              ефект на помощта върху разходите на предприятието.

                  16.

                  Например може да се очаква, че една схема за помощ, използвана за насърчаване на предприятията като цяло в една държава от ЕАСТ да наемат повече работници в неравностойно положение или работници с увреждания ще има различен ефект върху пазара в сравнение с голяма по размер помощ, предоставена ad hoc на едно предприятие с цел то да е в състояние да увеличи броя на заетите в него работници от определена категория. Вторият вариант може да породи по-значително нарушаване на конкуренцията, тъй като се намалява конкурентоспособността на конкурентите на получателя на помощта. Нарушаването ще бъде още по-голямо, ако разходите за труд в предприятието на получателя на помощта представляват значителна част от общите разходи.

                  17.

                  При оценката на характеристиките на пазара, които могат да дадат много по-точна картина на възможното въздействие на дадена помощ, наред с другото, Органът ще отчете:

                              а)

                              структурата на пазара;

                              б)

                              характеристиките на сектора или отрасъла;

                              в)

                              ситуацията на националния/регионалния пазар на труда.

                  18.

                  Структурата на пазара ще се оценява въз основа на концентрацията на пазара, размера на предприятията (12), значението на диференциацията на продуктите (13) и бариерите за влизане и излизане от пазара. Пазарните дялове и степента на концентрация ще се изчисляват след определяне на съответния пазар. Като цяло, колкото по-малко на брой са предприятията, толкова техният пазарен дял е по-голям, а конкуренцията между тях — по-малка (14). Когато засегнатият пазар е концентриран и с високи бариери за навлизане (15), а получателят на помощта е значителен участник на този пазар, съществува по-голяма вероятност конкурентите да са принудени да променят поведението си в отговор на предоставената помощ, например като отложат или отменят внедряването на нов продукт или технология, или като излязат изцяло от пазара.

                  19.

                  Органът ще отчете и характеристиките на сектора, като наличието на свръхкапацитет, дали пазарите в отраслите са растящи (16), зрели или западащи. Например наличието на свръхкапацитет или на зрели пазари в даден отрасъл може да увеличи риска от това, помощта да доведе до неефективност и изместване на продукцията сред предприятията, които нямат работници, за които се предоставят субсидии.

                  20.

                  Накрая, мярката ще бъде анализирана в контекста на ситуацията на пазара на труда, тоест равнищата на безработица и заетост, равнищата на заплащане и трудовото законодателство.

                  21.

                  Субсидиите за заплати могат в някои случаи да доведат до формите на нарушаване на конкуренцията, посочени в точки 22—27.

         Ефект на заместване и изместване

                  22.

                  Ефектът на заместване се отнася до ситуация, в която работните места, предоставени на определена категория работници, просто заместват работни места за други категории. Субсидия за заплати, насочена към специфична подгрупа работници, разделя работната сила на работници, за които се предоставят субсидии, и работници, за които не се предоставят субсидии, и може да мотивира предприятията да заменят работниците, за които не се предоставят субсидии, с работници, за които се предоставят субсидии. Причината за това е, че се променят относителните разходи за заплати за работниците, за които се предоставят субсидии, и работниците, за които не се предоставят субсидии (17).

                  23.

                  Тъй като предприятията, които наемат работници, за които се предоставят субсидии, и предприятията, за чиито работници не се предоставят субсидии, се конкурират на едни и същи пазари за стоки или услуги, субсидиите за заплати могат да допринесат за намаляване на броя на работните места в други области в икономиката. Подобна ситуация възниква, когато предприятие, наемащо работници, за които се предоставят субсидии, увеличава производството си, но с това измества производство на предприятия, които не наемат работници, за които се предоставят субсидии, в резултат на което помощта изтласква от пазара несубсидирани работни места.

         Навлизане и излизане от пазара

                  24.

                  Разходите за наемане на персонал представляват част от обичайните разходи за дейността на всяко предприятие. Затова е особено важно помощта да оказва положително въздействие върху равнището на заетост, а не само да позволява на предприятията да намалят разходите, които иначе трябва да поемат. Например субсидиите за заплати намаляват текущите производствени разходи и по този начин биха направили навлизането на пазара по-привлекателно и биха позволили на предприятия, които при други условия биха имали слаби изгледи за търговски успех, да навлязат на даден пазар или да въведат нови продукти в ущърб на по-ефективни конкуренти.

                  25.

                  Наличността на държавна помощ може да окаже също въздействие върху решението на дадено предприятие да напусне пазар, в който вече участва. Субсидираните заплати могат да намалят загубите и да позволят на дружеството да остане по-дълго на пазара, което може да стане причина други, по-ефективни дружества, които не получават помощ, да бъдат принудени да излязат от пазара вместо подпомаганото дружество.

         Стимули за инвестиции

                  26.

                  На пазарите, където се предоставят субсидии за заплати, предприятията не са мотивирани да се конкурират и могат да намалят обема на своите инвестиции, както и опитите да повишат ефикасността и иновациите. Възможно е да има забавяне във внедряването на нови, по-малко трудоемки технологии поради промяна в относителните разходи за производствените методи, изискващи по-интензивно влагане на труд и на технологии. Производителите на конкурентни или допълващи се продукти също могат да намалят или забавят необходимите инвестиции. В резултат ще намалее общото равнище на инвестициите в отрасъла.

         Отражение върху търговските потоци

                  27.

                  В резултат на предоставянето на субсидии за заплати в даден регион определени територии могат да се ползват от по-благоприятни условия за производство. Това може да доведе до пренасочване на търговските потоци към районите, където се предоставя такава помощ.

            4.   Балансиране и вземане на решение

                  28.

                  Последният етап на анализа е преценката в каква степен положителните ефекти на помощта надделяват над отрицателните ефекти. Тази оценка се извършва отделно за всяка индивидуална мярка. За да направи съпоставяне между положителните и отрицателните ефекти, Органът ще ги оцени и ще направи обща оценка на тяхното въздействие върху производителите и потребителите на всеки засегнат пазар. Ако не разполага с достъпни количествени данни, за целите на оценката Органът ще използва качествени данни.

                  29.

                  Вероятно е Органът да приеме по-положителна позиция и да приеме по-голяма степен на нарушаване на конкуренцията, ако помощта е необходима и правилно насочена за постигане на определената цел, като същевременно е ограничена по размер до нетните допълнителни разходи за компенсиране на намалената производителност на категориите работници, засегнати от мярката.

         (1)  Тази глава съответства на Съобщението на Комисията на Европейските общности „Критерии за анализ на съвместимостта на държавната помощ за наемане на работници в неравностойно положение и работници с увреждания, подлежащи на индивидуално уведомяване“ (ОВ C 188, 11.8.2009 г., стр. 6).

         (2)  Член 66 et seq. от Споразумението за ЕИП и член 5 от Протокол 31 относно социалната политика към Споразумението за ЕИП

         (3)  ОВ L 214, 9.8.2008 г., стр. 3.

         (4)  Решение на Съвместния комитет на ЕИП № 120/2008 от 7.11.2008 г. (ОВ L 339, 18.12.2008 г., стр. 111 и Притурка за ЕИП № 79, 18.12.2008 г., стр. 20), влязло в сила на 8.11.2008 г.

         (5)  Поради специфичния им характер индивидуалните мерки, прилагани за компенсацията за допълнителните разходи, свързани с наемането на работници с увреждания, и допълнителните разходи, направени от социални предприятия, чийто еквивалент надхвърля 10 млн. евро на предприятие за година, ще бъдат оценявани въз основа на член 61, параграф 3, буква в) от Споразумението за ЕИП. За ad hoc помощ за наемане на работници в неравностойно положение под 5 млн. евро и за ad hoc помощ за големи предприятия за наемане на работници с увреждания под 10 млн. евро Органът ще прилага mutatis mutandis описаните в настоящите указания принципи, макар и не толкова обстойно.

         (6)  При определяне на нетните допълнителни разходи се вземат предвид разходите, свързани с наемането на целевите категории работници в неравностойно положение или работници с увреждания (например произтичащи от намалена производителност) и предимствата, които получателят извлича от наемането на такива работници (например в резултат на подобрения имидж на предприятието).

         (7)  Интензитетът на помощта за работници в неравностойно положение не трябва да превишава 50 % от приемливите разходи.

         (8)  Интензитетът на помощта за работници с увреждания не трябва да превишава 75 % от приемливите разходи.

         (9)  За наемане на работници в неравностойно положение приемливите разходи са разходите за заплати за максимален период от 12 месеца след назначаването. Ако обаче съответният работник е работник в силно неравностойно положение, приемливите разходи са разходите за заплати за максимален период от 24 месеца след назначаването.

         (10)  За наемане на работници с увреждания приемливите разходи са разходите за заплати за целия срок на наемане на работника с увреждане, независимо от неговата продължителност.

         (11)  Помощта може да засегне редица пазари, тъй като въздействието на помощта може да не се ограничава само до пазарите, на които получателят на помощта осъществява дейността си, а да се разпростре и върху други пазари, например пазарите на производствени ресурси.

         (12)  Размерът на предприятието може да се изрази като пазарен дял, а също и като оборот и/или брой на работните места.

         (13)  Колкото по-малка е степента на диференциация на продуктите, толкова по-голям е ефектът на помощта върху печалбата на конкурентите.

         (14)  Някои пазари обаче са конкурентни, въпреки че на тях присъстват малко на брой предприятия.

         (15)  Предоставянето на помощ обаче понякога спомага за преодоляване на бариерите за навлизане и позволява на нови предприятия да навлязат на пазара.

         (16)  Наличието на растящи пазари обикновено намалява ефекта на помощта върху конкурентите.

         (17)  Този ефект на заместване зависи от еластичността на търсенето на работна сила както по отношение на работниците, за които се предоставят субсидии, така и за работниците, за които не се предоставят субсидии.